Document ID: 31980D0209

ΑΠΟΦΑΣΗ ΤΗΣ ΕΠΙΤΡΟΠΗΣ της 25ης Ιανουαρίου 1980 περί απορρίψεως του χαρακτηρισμού ως επιστημονικής της συσκευής με την ονομασία "Magnavox-Satellite Navigator, model MX 1102"
H ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη περί ιδρύσεως της Ευρωπαϊκής Οικονομικής Κοινότητος,
τον κανονισμό (ΕΟΚ) αριθ. 1798/75 του Συμβουλίου της 10ης Ιουλίου 1975 περί της ατελούς ως προς τους δασμούς του κοινού δασμολογίου εισαγωγής αντικειμένων εκπαιδευτικού, επιστημονικού ή μορφωτικού χαρακτήρα (1), όπως τροποποιήθηκε από τον κανονισμό (ΕΟΚ) αριθ. 1027/79 (2),
τον κανονισμό (ΕΟΚ) αριθ. 2784/79 της Επιτροπής της 12ης Δεκεμβρίου 1979 περί καθορισμού των διατάξεων εφαρμογής του κανονισμού (ΕΟΚ) αριθ. 1798/75 (3), και ιδίως το άρθρο 7,
Εκτιμώντας:
ότι, με επιστολή της 14ης Ιουνίου 1979, η ιταλική κυβέρνηση ζήτησε από την Επιτροπή να θέσει σε λειτουργία τη διαδικασία που ήδη προβλέπεται στο άρθρο 7 του κανονισμού (ΕΟΚ) αριθ. 2784/79 προς το σκοπό του χαρακτηρισμού της συσκευής με την ονομασία "Magnavox-Satellite Navigator, model MX 1102", προοριζομένης να χρησιμοποιείται στα πλαίσια ερευνών επί της συγκρίσεως και της ακριβείας των διαφόρων συστημάτων προσδιορισμού ενός σταθέρου ή κινητού σημείου στη θάλασσα, ως επιστημονικής συσκευής ή μη και σε περίπτωση καταφατικής απαντήσεως, εάν συσκευές ισοδύναμης επιστημονικής αξίας κατασκευάζονται επί του παρόντος στην Κοινότητα-
ότι, σύμφωνα με τις διατάξεις του άρθρου 7 παράγραφος 5 του κανονισμού (ΕΟΚ) αριθ. 2784/79, ομάδα εμπειρογνωμόνων, αποτελουμένη απο εκπροσώπους όλων των Κρατών μελών συνήλθε στις 15 Νοεμβρίου 1979, στα πλαίσια της Επιτροπής Τελωνειακών Ατελειών προς το σκοπό της εξετάσεως της προκειμένης περιπτώσεως-
ότι από την εξέταση αυτή προέκυψε ότι η εν λόγω συσκευή είναι δέκτης πληροφοριών αποστελλομένων από δορυφόρο- ότι δεν διαθέτει αντικειμενικά χαρακτηριστικά που να την καθιστούν ειδικώς κατάλληλη για την επιστημονική έρευνα- ότι, εξάλλου, οι συσκευές αυτού του είδους χρησιμοποιούνται κυρίως για την πραγματοποίηση μη επιστημονικών δραστηριοτήτων- ότι η χρησιμοποίηση που γίνεται της εν λόγω συσκευής στην προκειμένη περίπτωση δεν θα ηδύνατο, αυτή μόνη, να της προσδώσει τον χαρακτήρα επιστημονικής συσκευής και ότι δεν δύναται, κατά συνέπεια, να θεωρηθεί ως επιστημονική συσκευή,
ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
Άρθρο 1
Η συσκευή με την ονομασία "Magnavox-Satellite Navigator, model MX 1102" δεν πρέπει να θεωρείται ως επιστημονική συσκευή.
Άρθρο 2
Η παρούσα απόφαση απευθύνεται στα Κράτη μέλη.
Έγινε στις Βρυξέλλες, στις 25 Ιανουαρίου 1980.

Labels: 12
3
1